Ove Hygum (S), 1998-04-28:
Den gunstige beskæftigelsessituation giver en enestående mulighed for også at få de svagere grupper tilbage på arbejdsmarkedet.
Med arbejdsmarkedsreformen fra 1994 skiftede fokus i aktiveringsindsatsen fra at dreje sig om genoptjening af dagpengeret til at dreje sig om den enkelte lediges behov og muligheder på det lokale arbejdsmarked.
Og nogle af de centrale elementer i aktiveringsindsatsen er nu tilbud efter mere individuelle behov og en tidlig indsats for grupper, der har en særlig risiko for langvarig ledighed.
Redskabet til at sikre tilbud tilpasset den enkeltes behov er de individuelle handlingsplaner, hvor der tages udgangspunkt i den lediges ønsker og forudsætninger samt naturligvis også i behovet på det lokale arbejdsmarked.
Som et led i aktiveringen er der rundt om i AF-regionerne sat en række projekter i gang over for de svagere ledige, og vi har derfor gode muligheder for at bygge videre på erfaringerne fra disse projekter.
Og erfaringerne fra de allerede søsatte projekter tyder på, at der bl.a. kan være behov for at øge fleksibiliteten i tilbudene til de svagere ledige og øge samarbejdet med bl.a. kommunerne og a-kasserne.
Målet er at give de svagere grupper reelle muligheder for at opnå en arbejdsmarkedstilknytning primært i ordinære job, men hvis det ikke er muligt, så i job på særlige vilkår.
Derfor er det først og fremmest en tidlig og behovsorienteret indsats, der for alvor kan medvirke til at imødegå polarisering og udstødelse.
Det er som nævnt regeringens mål, at alle langtidsledige skal have et tilbud om arbejde eller uddannelse senest efter et år, og at alle unge skal have et tilbud senest efter et halvt års ledighed.
Og det er Danmarks ambition at blive det første land, der opfylder EU-målsætningen herom.
Det embedsmandsudvalg, som skal komme med forslag til justeringer af arbejdsmarkedsindsatsen fra den 1. januar næste år, skal give et bud på de nærmere rammer for indsatsen.
Den anden store udfordring er at få etableret et mere rummeligt arbejdsmarked, så også personer med nedsat arbejdsevne kan få eller bevare en plads på arbejdsmarkedet.
I et samarbejde mellem Arbejdsministeriet og Socialministeriet har der været nedsat to skånejobudvalg med repræsentanter for arbejdsmarkedets parter.
Udvalgene har bl.a. set på de muligheder, der er i de sociale kapitler i overenskomsterne, der giver mulighed for at skabe et arbejdsmarked, hvor også personer med nedsat arbejdsevne kan fastholdes i beskæftigelse.
Og der er nu på hele det offentlige og på langt den største del af det private overenskomstdækkede arbejdsmarked overenskomster, der rummer sociale kapitler.
Som følge af skånejobudvalgenes arbejde tog regeringen i december måned sidste år initiativ til firepartsdrøftelser med parterne på arbejdsmarkedet med henblik på at aftale mere konkrete initiativer, der skal give øgede muligheder for at undgå udstødelse og for at fastholde personer med nedsat arbejdsevne på arbejdspladserne.
Det vil bl.a. handle om udmøntning af de sociale kapitler og om initiativer inden for arbejdsmiljøområdet.
Arbejdsministeriet har endvidere iværksat en særlig indsats for, at personer med handicap kan komme i beskæftigelse i større omfang og primært på ordinære vilkår.
Der er således netop genfremsat et lovforslag om kompensation
til handicappede i erhverv, der bl.a. giver mulighed for personlig assistance i videre omfang end hidtil.
Arbejdet med at undgå polarisering og udstødelse omfatter også særlige initiativer over for etniske minoriteter.
Og indsatsen for at integrere disse grupper på arbejdsmarkedet omfatter dels opkvalificering og dels holdningsbearbejdning for at modvirke etnisk diskrimination på arbejdsmarkedet.
Ledighedsudviklingen har ikke haft samme positive effekt
over for seniorer, dvs. personer over 49 år, som tilfældet har været for andre grupper.
Så med det formål at fastholde og øge ældre medarbejderes kvalifikationer og muligheder for at få arbejde har regeringen afsat midler, der giver grundlag
for, at særlige initiativer kan iværksættes på enkelte virksomheder, regionalt eller landsdækkende, og det kunne være holdningsbearbejdende kampagner.
Og så har vi endvidere nedsat et seniorpolitisk initiativudvalg med repræsentanter for arbejdsmarkedets parter og særlige eksperter på området, som herudover har til formål at sikre erfaringsformidling fra virksomheder m.v. og har til opgave at inspirere til nye tiltag og formidle relevant information.